stanford-oval/wikipedia huggingface dataset:
ראיה מדעית
עקרונות של הנחת הנחות

הנחות או אמונות של אדם לגבי הקשר בין תצפית להשערה ישפיעו אם אותו אדם יחשיב את התצפית בתור ראיה, הוכחה. הנחות או אמונות אלו ישפיעו גם על האופן שבו אדם מנצל את התצפיות כראיה. לדוגמה, חוסר התנועה לכאורה של כדור הארץ עשוי להיחשב כראיה לקוסמולוגיה גיאוצנטרית. עם זאת, לאחר שהוצגו ראיות מספקות לקוסמולוגיה הליוצנטרית והוסבר חוסר התנועה לכאורה, התצפית הראשונית מבוטלת כראיה.
כאשר לצופים רציונליים יש אמונות שונות, הם עשויים להסיק מסקנות שונות מאותן ראיות מדעיות. לדוגמה, פריסטלי, שעבד עם תורת הפלוגיסטון, הסביר את תצפיותיו על פירוק תחמוצת כספית באמצעות פלוגיסטון. לעומת זאת לבואזיה, שפיתח את תורת היסודות, הסביר את אותן תצפיות בהתייחס לחמצן. אין בהכרח קשר סיבתי אינהרנטי בין התצפיות להשערה. קשר כזה לא גורם לתצפית להיחשב ראיה. הקשר הסיבתי צריך להיות מבוסס על ידי החוקר, המבקש לבסס תצפיות כראיה.
שיטה פורמלית לאפיון ההשפעה של אמונות על הנחות היא הסקה בייסיאנית. בהסקת בייסיאנית, אמונות מבוטאות באחוזים המציינים את האמון של האדם בהן. מתחילים מהסתברות ראשונית, פריורית, ואז מעדכנים את ההסתברות הזו באמצעות חוק בייס לאחר צפייה בראיות. כתוצאה מכך, שני צופים בלתי תלויים באותו אירוע יגיעו באופן רציונלי למסקנות שונות אם יש שוני גם בהנחות הקודמות שלהם, הנחות המבוססות על תצפיות קודמות, שרלוונטיות למסקנה שאליה מבקשים להגיע.
ניתן להמחיש את החשיבות של אמונות בקביעה מהן תצפיות שהן ראיות, באמצעות נימוקים דדוקטיביים, כגון סילוגיזם. אם אחת הקביעות לא תתקבל כנכונה, גם המסקנה לא תתקבל.
השימושיות של ראיות מדעיות

פילוסופים כגון קרל פופר סיפקו תיאוריות על השיטה המדעית שבה לראיות מדעיות יש תפקיד מרכזי. פופר טוען שמדען מפתח תיאוריה שאפשר להפריך על ידי בדיקתה מול ראיות או עובדות. התיאוריה של פופר מציגה אסימטריה בכך שראיות יכולות להוכיח שתיאוריה שגויה, על ידי קביעת עובדות שאינן עולות בקנה אחד עם התיאוריה. לעומת זאת ראיות אינן יכולות להוכיח שתיאוריה נכונה, כי ייתכן שקיימות ראיות אחרות, שטרם התגלו, שאינן עולות בקנה אחד עם התיאוריה. בפשטות: מבחינה פילוסופית, תיאוריה אפשר להפריך – אי אפשר להוכיחה עד תום. הוכחה מדעית היא תמיד יחסית, ולפי השיטה הבייסיאנית, היא לא מוחלטת.
מושג ההוכחה המדעית

הביטוי "הוכחה מדעית" משמש לעיתים קרובות בתקשורת הפופולרית, אך מדענים ופילוסופים רבים טענו שאין באמת דבר כזה הוכחה בלתי ניתנת להפרכה. פופר כתב ש"במדעים האמפיריים, שלבדם יכולים לספק לנו מידע על העולם בו אנו חיים, הוכחות אינן מתרחשות, אם אנו מתכוונים ב"הוכחה" לטיעון המבסס אחת ולתמיד את האמת של תיאוריה." אלברט איינשטיין אמר:
אין לקנא בתאורטיקן המדעי. שכן הטבע, או ליתר דיוק הניסוי, הוא שופט בלתי נמנע ולא ידידותי במיוחד של עבודתו. הוא אף פעם לא אומר "כן" לתיאוריה. במקרים הכי נוחים הוא אומר "אולי", וברוב המקרים – פשוט "לא". אם ניסוי מתאים לתיאוריה, פירוש הדבר שהתיאוריה "אולי" נכונה, ואם הוא לא מתאים, פירושו "לא". כנראה שכל תיאוריה תחווה מתישהו את ה"לא" שלה – רוב התיאוריות, זמן קצר לאחר הגייתן."
עם זאת, בניגוד לאידיאל ההוכחה הבלתי ניתנת לכישלון, בפועל תיאוריות מוכחות על פי סטנדרט הוכחה כלשהו המשמש במחקר נתון. במובן מוגבל זה, ההוכחה היא מידת הקבלה הגבוהה של תיאוריה בעקבות תהליך של חקירה והערכה ביקורתית על פי הסטנדרטים של קהילה מדעית באופן שיאפשר יישומים ופעולה בעולם. למשל, תצפיות ומחקרים לגבי העולם האטומי מספקים ראיות שלפי המודל התת-אטומי הן נכונות רק בקירוב, או אף שגויות לפי מודלים עדכניים (תורת הקוואנטים), אך מאפשרות פעולה בעולם, למשל בעולם הרפואה (מודלים ביולוגיים לשם ניתוחים), בעולם ההנדסה (מודלים של צפיפות חומרים ובניית מבנים) או בעולם הטכנולוגיה הווירטואלית והלוויינית (מודלים של GPS).
לואי כהן (מנצח)

| --- | --- |
אין תמונה חופשית
 לידה:  17 בספטמבר 1894 ליברפול, הממלכה המאוחדת 
 פטירה:  25 בנובמבר 1956 (בגיל 62) ליברפול, הממלכה המאוחדת 
 מוקד פעילות:  הממלכה המאוחדת, הממלכה המאוחדת של בריטניה הגדולה ואירלנד 
 מקום לימודים:  הקונסרבטוריון המלכותי של מנצ'סטר 
 שפה מועדפת:  אנגלית 
 כלי נגינה:  כינור 
 
לואי כהן (17 בספטמבר 1894 - 25 בנובמבר 1956) היה כנר ומנצח יהודי - אנגלי. לאחר שניגן שנים רבות עם תזמורת Hallé, הוא הקים את התזמורת הסימפונית מרסיסייד. כהן הציג קונצרטים חינם לכוחות המזוינים בבריטניה במהלך מלחמת העולם השנייה, ולאחר מכן ניצח על התזמורת הסימפונית של ארץ ישראל במשך שלוש עונות לפני שחזר לבריטניה.
ביוגרפיה

כהן נולד בליברפול, אנגליה, והתאמן בקולג' למוזיקה של ליברפול ובמכללה המלכותית למוזיקה של מנצ'סטר.
לאחר שירות מעבר לים במלחמת העולם הראשונה, הוא הצטרף לתזמורת Hallé. ב-1932 הקים את התזמורת הסימפונית מרסיסייד, שלימים היוותה את הבסיס לתזמורת הקבועה של התזמורת הפילהרמונית המלכותית של ליברפול, שכהן היה מנצח אורח תדיר שלה. ב-1935 מונה למנהל המוזיקלי לעונה בהרוגייט על ידי הרשויות העירוניות. לאחר פרוץ מלחמת העולם השנייה, כהן ביצע קונצרטים חינם לאנשי הכוחות המזוינים באולם סנט ג'ורג' בליברפול. סולנים איתם עבד בתקופה זו כללו את מורה לימפאני, קליפורד קרזון ואיילין ג'ויס.
כהן ניצח על התזמורת הסימפונית ארץ ישראל, שקדמה לתזמורת הפילהרמונית הישראלית, במשך שלוש עונות לאחר מלחמת העולם השנייה. הקונצרט הראשון שלו בירושלים, ב-7 במאי 1945, עלה במקביל להכרזה על כניעת גרמניה. הוא חיבר תוכניות של כמה יצירות באנגלית, כולל וריאציות האניגמה של אלגר, שהושמעו לא רק בשלוש הערים המרכזיות ירושלים, חיפה ותל אביב, אלא בחלק מהיישובים החקלאיים. תוכניות מאוחרות יותר שלו כללו את הסרנדה לכלי מיתר של אלגר, Tintagel של Bax ו- On Hearing the First Cuckoo in Spring של פרדריק דליוס. הסימפוניות בתוכניותיו כללו את הפנר של מוצרט, הרביעי של צ'ייקובסקי, העולם החדש של דבוז'אק, הקלאסי של פרוקופייב, החמישי של בטהובן והרביעי של ברהמס.
כהן נפטר בליברפול בשנת 1956 בגיל 62.
הערות שוליים

↑  1939 England and Wales Register
↑  "Louis Cohen". The Musical Times. 98 (1367): 40. בינואר 1957. ISSN 0027-4666. JSTOR 938389. Louis Cohen, conductor [...] studied at the old Liverpool College of Music {{cite journal}}:  (עזרה)
1 2 3  The Times obituary notice, 27 November 1956, p. 13
↑  "Musical Director for Harrogate", The Manchester Guardian, 24 January 1935, p. 11
↑  "Concerts for Members of the Forces", The Manchester Guardian, 9 September 1940, p. 8
↑  "In Brief", The Manchester Guardian, 21 May 1942, p. 6
1 2  The Musical Times, July 1945, pp. 216–17
קינאהאן קורנווליס

| --- | --- |
אין תמונה חופשית
 לידה:  19 בפברואר 1883 
 פטירה:  3 ביוני 1959 (בגיל 76) 
 מדינה:  הממלכה המאוחדת של בריטניה הגדולה ואירלנד, הממלכה המאוחדת 
 השכלה:  היילבורי קולג'  יוניברסיטי קולג' 
 מעסיק:  משרד החוץ של בריטניה 
 תפקיד:  שגריר הממלכה המאוחדת בעיראק (1941–1945) 
 בן או בת זוג:  גרטרוד דורותי בואן (14 באוקטובר 1911–?) 
 פרסים והוקרה:  מפקד במסדר האימפריה הבריטית  אביר הצלב הגדול במסדר מיכאל הקדוש וג'ורג' הקדוש  אות השירות המצוין  Knight Bachelor 
 
קינאהאן קורנווליס בהכתרת המלך פייסל בעיראק
קינאהאן קורנווליס (באנגלית: Kinahan Cornwallis;‏ 19 בפברואר 1883 - 3 ביוני 1959) היה דיפלומט בריטי ששירת בעיראק בתקופת מלחמת העולם השנייה.
ביוגרפיה

קורנווליס נולד בארצות הברית ב-1883. הוא בנו של המשורר והנוסע קינאהאן קורנווליס. בנערותו הצטיין בספורט.
ב-1906 הוצב בח'רטום כעוזר לגנרל רג'ינלד וינגייט ששימש אז כמושל הכללי של סודאן. ב-1911 נישא לגרטרוד דורותי בואן, ממנה התגרש בשנת 1925. ב-1914 עבר למצרים. לאחר פרוץ מלחמת העולם הראשונה, ב-1916 הקים מארק סייקס את "המשרד הערבי" (Arab Bureau), מחלקת מודיעין
של משרד החוץ הבריטי בקהיר, שיועדה לפעולות כנגד האימפריה העות'מאנית במזרח התיכון, וקורנווליס צורף לשורותיה. הוא שימש כסגנו של מפקד המחלקה דייוויד הוגארת, ארכאולוג מאוניברסיטת אוקספורד ששירת בתחילת המלחמה כקצין מודיעין בצי המלכותי. קורנווליס פעל במסגרת המחלקה עד לשנת 1920, בין היתר לצידם של לורנס איש ערב וגרטרוד בל. בתקופה זו סייע לאמיר פייסל לקבל את כס המלכות בסוריה, ולאחר שגורש משם על ידי הצרפתים, ליווה אותו קורנווליס לעיראק.
יועץ לשר הפנים העיראקי

לאחר עליית פייסל לכס המלוכה בבגדאד, ליווה אותו קורנווליס כיועץ מיוחד לשר הפנים העיראקי. עיראק הייתה, עד 1932 במעמד של שטח מנדט בריטי שכונה המנדט על מסופוטמיה. עם זאת, כבר ב-1922 נחתם הסכם אנגלו-עיראקי שהעניק לעיראק מידה רבה בהרבה של עצמאות מזו לה זכו שטחי מנדט אחרים. הפרלמנט העיראקי נדרש לאשרר את האמנה, אך השהה זאת במשך כשנתיים. הודות למאמציו של קורנווליס אושררה לבסוף האמנה, בשנת 1924. קורנווליס המשיך וליווה את עיראק בדרכה לעצמאות עד לשנת 1933. בשנה זו, אחרי קבלת עיראק לחבר הלאומים עזב את עיראק ושב ללונדון.
ב-1940 כתב קורנווליס את ההקדמה לספרה של גרטרוד בל "המלחמה הערבית" (The Arab War) שפורסם כארבע עשרה שנים לאחר מותה.
המלחמה האנגלו-עיראקית

בשנת 1941 נשלטה עיראק על ידי השושלת ההאשמית הפרו-בריטית. המלך, פייסל השני היה פעוט בן שש, שהומלך לאחר מותו של אביו, המלך ראזי בתאונת דרכים, כשנתיים קודם לכן. למלך הפעוט מונה עוצר, עבד אל-אילה, שהיה אף הוא נצר לשושלת ההאשמית, ונקט בעמדה פרו-בריטית מובהקת. עם זאת, הכוח האמיתי בעיראק היה נתון בידי חבורה של קציני צבא פרו-נאצים, בראשות סלאח א-דין א-סבאע', שחברו אל פוליטיקאים מהימין הקיצוני בראשות רשיד עאלי אל-כילאני ואל המופתי הירושלמי, חאג' אמין אל-חוסייני ששהה בגלות בבגדאד. קצינים אלו חתרו תחת ראש הממשלה המכהן, טה אל-האשמי, וניסו להעביר את עיראק לצד מדינות הציר על אף שההסכמים עם בריטניה חייבו אותם לסייע לבריטניה, להכריז מלחמה על אויביה ולהעמיד לרשותה את מתקניה האסטרטגיים של עיראק.
בסוף מרץ 1941 נראה היה כי אל-האשמי אינו עומד בלחצים. הוא שלח את שר החוץ שלו, תאופיק א-סווידי לקהיר, להיפגש שם עם שר החוץ הבריטי, אנתוני אידן. אידן דרש מעיראק כי תכריז מלחמה על גרמניה, וכי תנטרל את הגורמים הפרו-נאצים בהנהגתה. בתגובה דרש סווידי כי בריטניה, שהחזיקה במנדט על ארץ ישראל תיענה לדרישות הלאומיות של הפלסטינים, וזאת על מנת שיוכל להציג ויתורים אלו לבריטניה כהישגים במאבק הפאן-ערבי. בתגובה שלח צ'רצ'יל את קורנווליס כשגריר לבגדד, כשהוא מצויד במכתב הנוקט עמדה תקיפה בשאלת ארץ ישראל.
בתחילת אפריל 1941 פעלו קציני הצבא. הם הדיחו את אל-האשמי, מינו במקומו את אל-כילאני, והבריחו את עבד אל-אילה לגלות. הפיכה צבאית זו, המכונה מרד רשיד עאלי אל-כילאני אירעה בד בבד עם בואו של קורנווליס לבגדאד.
הממשלה העיראקית החדשה העמידה דרישה להוציא את כל החיילים הבריטים מעיראק. על פי ההסכם האנגלו-עיראקי מ-1930 הייתה עיראק מחויבת לנוכחות צבא בריטי בשני בסיסים גדולים. האחד חבניה הסמוך לבגדאד, והשני שועביה הסמוך לבצרה. מסוף אפריל החל הצבא הבריטי להזרים כוחות גדולים לבצרה. במכתב ששלח צ'רצ'יל לאידן, ב-20 באפריל, התבקש אידן להנחות את קורנווליס להסביר לאל-כילאני כי עניינו של הצבא הבריטי הוא בשמירת בסיסיו בחבניה ובבצרה, וכי אין לו עניין במתרחש מחוץ להם. ב-28 באפריל הודיע קורנווליס לאל-כילאני כי כוחות נוספים עתידים לנחות בבצרה. אל-כילאני פירש זאת כפרובוקציה, ופתח בשורת צעדים, ביניהם הטלת מצור על הבסיס הבריטי בחבניה, שהובילה לבסוף למלחמה.
הלחימה נמשכה כחודש ימים, עד להימלטותם של רשיד עאלי ואנשיו, בסוף חודש מאי, והתמוטטות ההתנגדות העיראקית. ב-31 במאי נכנעה בגדאד, וב-1 ביוני נכנס העוצר לבגדאד. בתאריך זה החלה השתוללות בת יומיים של המון אנטישמי, המכונה "הפרהוד", במסגרתה נרצחו 179 יהודים.
על פי טוני רוקה, עורך הספר "זיכרונות מעדן" (Memories of Eden), בניגוד להוראות מפורשות שקיבל מממשלת בריטניה, סירב קורנווליס לאפשר לכוחות בריטים גדולים שחנו מחוץ לבגדאד להיכנס לעיר, וזאת בשל כך שכאחד ממעצבי הלאומיות העיראקית, לא רצה לתת לעיראקים תחושה שממשלת עבד אל-אילה השבה לבגדאד היא ממשלה בחסות בריטית השבה בחסדי הצבא הבריטי. על פי אותו הספר, בעוד מעשי הטבח מתחוללים פרש למעונו ושיחק במשחק הברידג'. רק כעבור יומיים נכנסו הכוחות הבריטים לבגדאד ופיזרו את המתפרעים.
לאחר דיכוי המרד

קורנווליס נשאר בתפקיד השגריר הבריטי בעיראק למשך ארבע שנים נוספות, ועזב את עיראק ב-1945. במשך מספר שנים שימש בתפקידים שונים במשרד החוץ הבריטי. במהלך הקריירה שלו עוטר בעיטורים רבים, וביניהם מסדר מיכאל הקדוש וג'ורג' הקדוש, מסדר האימפריה הבריטית אות השירות המצוין.
קורנווליס מת בשנת 1959.
הערות שוליים

↑  בריגדיר סטיפן ה. לונגריג, ‏עיראק והבריטים, מערכות 29, ספטמבר 1945
↑  מיכאל אפל, המזרח התיכון בימינו; עיראק - מלוכה, מהפכה, רודנות, הוצאת האוניברסיטה הפתוחה, 2005, עמ' 57
↑  וינסטון צ'רצ'יל, מלחמת העולם השנייה, כרך שלישי, "הברית הגדולה", עמ' 221.
↑  גד פאוקר, ‏מחווה הירואית בשמי חבנייה, מערכות 311, מרץ 1988
↑  טוני רוקה, מאחורי הקלעים של הפרהוד, בתוך: ויולט שאמאש, מסע בבגדד היהודית (2008), הוצאת גוונים, תרגום ועיבוד: משה שמש, 2014; חלק שני, עמ' 237-187.
↑  תום שגב, זיכרונות מגן עדן, באתר הארץ, 18 במרץ 2008
↑  Mr. Bevin to head UK delegation, פלסטיין פוסט, 3 באפריל 1946
| --- | --- |
בקרת זהויות :  NLI: 987007272378805171  BIBSYS: 90192859  GND: 1014063523  ISNI: 0000 0000 2442 2209  LCCN: n78037310  NTA: 133540456  SNAC: w6sr6hts  SUDOC: 149686463  VIAF: 20941834   WorldCat (עם VIAF): 20941834
ל.א.ס.ק. לינץ

ל.א.ס.ק. לינץ (בגרמנית: LASK Linz) הוא מועדון הכדורגל הגדול של העיר לינץ שבאוסטריה המשחק בבונדסליגה האוסטרית.
היסטוריה

בשנת 1963 הגיע בפעם הראשונה לגמר הגביע האוסטרי והפסיד לקבוצת אוסטריה וינה. המועדון זכה בדאבל - אליפות אוסטריה והגביע האוסטרי - פעם אחת, בשנת 1965. בשנת 1967 הגיע לגמר הגביע האוסטרי והפסיד שוב לקבוצת אוסטריה וינה. בשנת 1970 הגיע לגמר הגביע האוסטרי והפסיד לקבוצת ואקר אינסברוק.
המועדון שיחק בליגת העל האוסטרית מעונת 1974/1975, העונה הראשונה של ליגת העל האוסטרית ועד עונת 1977/1978 שבסופה ירד לליגה האוסטרית השנייה. אחרי עונה אחת חזר לליגת העל האוסטרית. המועדון שיחק 10 שנים ברציפות בליגת העל האוסטרית עד עונת 1988/1989 שבסופה ירד לליגה האוסטרית השנייה.
בסוף עונת 1993/1994 עלה מהליגה האוסטרית השנייה לליגת העל האוסטרית. המועדון שיחק 7 שנים ברציפות בליגת העל האוסטרית. בשנת 1996 שיחק בגביע האינטרטוטו והגיע להישג הטוב ביותר במפעל זה. המועדון הוגרל לבית הכולל את הקבוצות יורגודן, B68 טופטיר, אפולון לימסול וורדר ברמן. המועדון סיים את הבית במקום הראשון והעפיל לשלב חצי הגמר. בחצי הגמר הפסיד לקבוצת רוטור וולגוגרד והודח מהטורניר.
בשנת 1999 הגיע לגמר הגביע האוסטרי והפסיד לקבוצת שטורם גראץ. בגביע האינטרטוטו ביוני 2000, פגש המועדון פעמיים את הקבוצה הישראלית הפועל פתח תקווה בסיבוב הראשון. המשחק הראשון באוסטריה הסתיים בניצחון 1:2 של ל.א.ס.ק לינץ, והגומלין בישראל בתיקו 1:1. בסיבוב השני הפסיד לקבוצת פריברם מצ'כיה והודח מהטורניר.
בסוף עונת 2000/2001 ירד מהליגת העל האוסטרית השנייה לליגה האוסטרית השנייה. המועדון שיחק 6 שנים ברציפות בליגה השנייה ובסוף עונת2006/2007 עלה מהליגה האוסטרית השנייה לליגת העל האוסטרית. המועדון שיחק 4 שנים ברציפות בליגת העל האוסטרית ובסוף עונת 2010/2011 ירד לליגה האוסטרית השנייה. בסוף עונת 2011/2012 ירד לליגה האוסטרית השלישית.
תארים

אליפות אוסטריה
(1965)
הגביע האוסטרי
(1965)
מחכים לשמש

"מחכים לשמש" הוא המיני-אלבום הראשון של ההרכב של גיל ויין. הוא יצא לאור ב-9 בספטמבר 2024 תחת הוצאה עצמית של גיל ויין וטל קסטיאל ובהפצת חברת ההפצה D-Music.
רקע והרכב

גיל ויין, זמר, יוצר ומפיק מוזיקלי הקים הרכב מוזיקלי אליו גייס שלושה זמרים: מתן עגמי, עומרי פילס ועופרי כלפון. להיטים מוכרים שכתב, הלחין והפיק ויין כוללים את השירים: "אל תשאלי", "צבעים", "מסיבה בחיפה" ו"עד המדבר" עם אמנים כמו נתן גושן, בניה ברבי וטליסמאן. האלבום נקרא "מחכים לשמש" וכולל חמישה שירים, שנכתב בתקופת מלחמת חרבות ברזל ומבטא כמיהה לטוב וליציאה מתקופה קשה.
השיר "אהובי", שיר על אהוב שלא חזר שנכתב בהקשר למלחמת "חרבות ברזל" ומוקדש למשפחות החטופים ולמי שאיבד קרובים במלחמה, יצא בחודש אוקטובר כסינגל שיווקי לתחנות הרדיו.
רשימת רצועות

| מס' | שם | מילים | לחן | משך |
| --- | --- | --- | --- | --- |
| 1. | לנגן בשקט  | גיל ויין | גיל ויין וסתיו שמש | 2:55 |
| 2. | עושה לו מקום  | ויין ואלון פרץ | ויין ואלון פרץ | 2:41 |
| 3. | בשבילך אהובה  | ויין | ויין | 3:07 |
| 4. | עוד יום  | ויין ומור ששון | ויין ומור ששון | 3:15 |
| 5. | אהובי  | ויין ואורי שכיב | ויין ואורי שכיב | 3:16 |
הערות שוליים

↑  חדשות סרוגים, ‏ההרכב של גיל ווין: המפיק והזמר המצליח יוצא לדרך חדשה, באתר "סרוגים", 9 בספטמבר 2024
↑  30.10.pdf, Google Docs
קטגוריות פרס גראמי

פרסי גראמי מוענקים בסדרה של קטגוריות, שכל אחת מהן מבודדת תרומה ספציפית לתעשיית ההקלטות. בפרסים הסטנדרטיים מופיעים מועמדים בכל קטגוריה שממנה נבחר הזוכה. 28 פרסי גראמי הוענקו בטקס גראמי הראשון, אך מספר הפרסים גדל ומשתנה עם הזמן, ככל שמתווספות קטגוריות חדשות ומבוטלות קטגוריות ישנות; ישנם טקסים שהוענקו למעלה מ-100 פרסים.
פרסים מיוחדים

ישנם פרסים מיוחדים המוענקים ללא מועמדויות, בדרך כלל עבור תקופות ארוכות יותר משנה, עליהן חלים הפרסים הסטנדרטיים:
פרס מפעל חיים הוא פרס מיוחד המוענק למבצעים (וחלקם לא מבצעים עד 1972) שבמהלך חייהם תרמו תרומות בעלות משמעות אמנותית יוצאת דופן לתחום ההקלטה.
פרס הנאמנים הוא פרס מיוחד המוענק לאנשים שבמהלך הקריירה שלהם במוזיקה, תרמו תרומה משמעותית, מלבד ביצוע (וכמה מבצעים עד 1983), לתחום ההקלטה.
פרס גראמי טכני הוא פרס מיוחד המוענק ליחידים או חברות שתרמו תרומות בעלות משמעות טכנית יוצאת דופן לתחום ההקלטה.
פרס אגדת גראמי הוא פרס מיוחד המוענק ליחידים/קבוצות על תרומה והשפעה מתמשכת בתחום ההקלטה; הוא נחנך ב-1990.
פרס היכל התהילה של גראמי נחנך בשנת 1973 כדי לכבד הקלטות בעלות משמעות איכותית או היסטורית מתמשכת בנות 25 שנים לפחות. הזוכים נבחרים מדי שנה על ידי ועדת חברים מיוחדת של אנשי מקצוע בולטים ובעלי ידע מכל ענפי אמנויות ההקלטה.
איש השנה של MusiCares נחנך בשנת 1991 כדי להכיר במוזיקאי שתרם תרומה יוצאת דופן למוזיקה ובנוסף היה פעיל נדבנות. פרס זה מוענק על ידי קרן MusiCares מדי שנה.
השיר הטוב ביותר לשינוי חברתי הוא פרס מיוחד שנקבע על ידי ועדת סרט כחול ואושר על ידי מועצת הנאמנים של האקדמיה להקלטה. הגשות למועמדות חייבות להכיל תוכן לירי המתייחס לסוגיה חברתית אקטואלית המקדם הבנה, בניית שלום ואמפתיה. צפוי להיחנך בשנת 2023.
קטגוריות כלליות

הקטגוריות כלליות (הידועות גם בשם 'ארבעת הגדולים') הן ארבעה פרסים סטנדרטיים ליצירות מוזיקליות שאינם מגבילים את המועמדים לפי ז'אנר או קריטריון אחר:
פרס אלבום השנה מוענק למבצע, לכותב/ים ולצוות ההפקה של אלבום מלא.
פרס הקלטת השנה מוענק למבצע ולצוות ההפקה של שיר בודד.
פרס שיר השנה מוענק לכותב/ים של שיר בודד.
פרס תגלית השנה מוענק לאמן ללא התייחסות לשיר או אלבום.
פרס מפיק השנה, לא קלאסי
פרס פזמונאי השנה, לא קלאסי
קטגוריות ספציפיים לז'אנר

בטקס של שנת 2022, היו 86 קטגוריות, כולל הקטגוריות הכלליות אך לא כולל פרסים מיוחדים:
קטגוריות ספציפיים לז'אנר > פופ ודאנס/מוזיקה אלקטרונית

אלבום הפופ הווקאלי הטוב ביותר
אלבום הדאנס/אלקטרוני הטוב ביותר
ביצוע סולו הפופ הטוב ביותר
ביצוע הפופ הטוב ביותר של צמד/להקה
הקלטת הדאנס/אלקטרונית הטובה ביותר
הקלטת הפופ דאנס הטובה ביותר
הקלטת הרמיקס הטובה ביותר, לא קלאסי
קטגוריות ספציפיים לז'אנר > רוק, מטאל ומוזיקה אלטרנטיבית

אלבום הרוק הטוב ביותר
שיר הרוק הטוב ביותר
ביצוע הרוק הטוב ביותר
ביצוע המטאל הטוב ביותר
האלבום האלטרנטיבי הטוב ביותר
ביצוע המוזיקה האלטרנטיבית הטוב ביותר
קטגוריות ספציפיים לז'אנר > R&B, ראפ ושירת ספוקן וורד

אלבום ה-R&B הטוב ביותר
אלבום ה-R&B המתקדם הטוב ביותר
אלבום הראפ הטוב ביותר
אלבום שירת הספוקן וורד הטוב ביותר
ביצוע ה-R&B הטוב ביותר
ביצוע ה-R&B העממי הטוב ביותר
ביצוע הראפ הטוב ביותר
ביצוע הראפ המלודי הטוב ביותר
שיר ה-R&B הטוב ביותר
שיר הראפ הטוב ביותר
קטגוריות ספציפיים לז'אנר > ג'אז, פופ עממי, מוזיקה אינסטרומנטלית עכשווית ומחזמר

אלבום הג'אז הווקאלי הטוב ביותר
אלבום הג'אז האלטרנטיבי הטוב ביותר
אלבום הג'אז הלטיני הטוב ביותר
אלבום תזמורת הג'אז הטוב ביותר
אלבום הג'אז האינסטרומנטלי הטוב ביותר
האלבום האינסטרומנטלי העכשווי הטוב ביותר
ביצוע סולו הג'אז הטוב ביותר
אלבום הפופ הווקאלי העממי הטוב ביותר
אלבום המחזמר הטוב ביותר
קטגוריות ספציפיים לז'אנר > קאנטרי ומוזיקת שורשים אמריקאית

אלבום הקאנטרי הטוב ביותר
שיר הקאנטרי הטוב ביותר
ביצוע סולו הקאנטרי הטוב ביותר
ביצוע הקאנטרי הטוב ביותר של צמד/להקה
אלבום האמריקנה הטוב ביותר
שיר השורשים האמריקאי הטוב ביותר
ביצוע האמריקנה הטוב ביותר
ביצוע השורשים האמריקאי הטוב ביותר
אלבום הבלוגראס הטוב ביותר
אלבום הפולק הטוב ביותר
אלבום הבלוז העממי הטוב ביותר
אלבום הבלוז העכשווי הטוב ביותר
אלבום השורשים האזורי הטוב ביותר
קטגוריות ספציפיים לז'אנר > גוספל ומוזיקה נוצרית עכשווית

אלבום הגוספל הטוב ביותר
אלבום המוזיקה הנוצרית העכשווית הטוב ביותר
אלבום הגוספל השורשי הטוב ביותר
ביצוע/שיר הגוספל הטוב ביותר
הביצוע/השיר המוזיקלי הנוצרי העכשווי הטוב ביותר
קטגוריות ספציפיים לז'אנר > מוזיקה לטינית, עולם, אפריקאית, רגאיי, העידן החדש, מוזיקת אמביינט ומזמורים

אלבום הפופ הלטיני הטוב ביותר
אלבום הרוק/אלטרנטיבי הלטיני הטוב ביותר
האלבום הטרופי הלטיני הטוב ביותר
אלבום המוזיקה האורבנית הטוב ביותר
אלבום המוזיקה המקסיקנית הטוב ביותר (כולל טחאנו)
אלבום הרגאיי הטוב ביותר
אלבום מוזיקת העולם הטוב ביותר
אלבום העידן החדש, אמביינט או מזמור הטוב ביותר
ביצוע מוזיקת העולם הטוב ביותר
הביצוע הטוב ביותר של מוזיקה אפריקאית
קטגוריות ספציפיים לז'אנר > מוזיקת ילדים, קומדיה, קריינות ספרים וסטוריטלינג, מדיה ויזואלית, סרטים מוזיקליים ווידאו קליפים

אלבום הילדים הטוב ביותר
אלבום הקומדיה הטוב ביותר
הקלטה של ספר האודיו, קריינות או סיפור הטובה ביותר
אלבום אוסף הפסקול למדיה החזותית הטוב ביותר
הפסקול הטוב ביותר למדיה חזותית
הפסקול הטוב ביותר של משחקי וידאו או מדיה אינטראקטיבית
השיר הטוב ביותר שנכתב למדיה חזותית
הווידאו קליפ הטוב ביותר
הסרט המוזיקלי הטוב ביותר
קטגוריות ספציפיים לז'אנר > אריזה, הערות אלבום ומוזיקה היסטורית

האלבום ההיסטורי הטוב ביותר
הערות האלבום הטובות ביותר
עטיפת האלבום הטובה ביותר
המארז הטוב ביותר במהדורה מוגבלת מיוחדת
קטגוריות ספציפיים לז'אנר > הפקה, הנדסה, הלחנה ועיבוד

מפיק השנה, קלאסי
אלבום הסראונד הטוב ביותר
היצירה האינסטרומנטלית הטובה ביותר
האלבום הקלאסי המעובד הטוב ביותר
האלבום הלא קלאסי המעובד הטוב ביותר
העיבוד המוזיקלי, האינסטרומנטלי או א-קפלה הטוב ביותר
העיבוד המוזיקלי, האינסטרומנטלי והווקאלי הטוב ביותר
קטגוריות ספציפיים לז'אנר > מוזיקה קלאסית

הביצוע התזמורתי הטוב ביותר
הקלטת האופרה הטובה ביותר
ביצוע המקהלה הטוב ביותר
הביצוע הטוב ביותר של הרכב מוזיקלי/מוזיקה קאמרית
ביצוע הסולו הקלאסי האינסטרומנטלי הטוב ביותר
הסולו הווקאלי הקלאסי הטוב ביותר
המקבץ הקלאסי הטוב ביותר
ההלחנה הקלאסית העכשווית הטובה ביותר
טי-פיין

| --- | --- |

 לידה:  30 בספטמבר 1985  (בן 39) טאלאהאסי, פלורידה
 שם לידה:  פאהים ראשיד נאג'ם
 שם במה:  T-Pain 
 מוקד פעילות:  ארצות הברית 
 תקופת הפעילות:  מ-1999 
 מקום לימודים:  בית הספר התיכון ע"ש ג'יימס ר. ריקרדס 
 עיסוק:  זמר, ראפר, מפיק
 סוגה:  ראפ, רית'ם אנד בלוז, קראנק
 סוג קול:  טנור 
 שפה מועדפת:  אנגלית 
 כלי נגינה:  כלי מקלדת, מערכת תופים 
 חברת תקליטים:  סינמטיק מיוזיק-גרופ/נאפי בוי אנט.
 שיתופי פעולה בולטים:  ויז קאליפה
 בן או בת זוג:  Amber Najm (2003–?) 
 מספר צאצאים:  3 
 tpain.com
 פרופיל ב-IMDb
 
טי-פיין (T-Pain, במקור: פאהים ראשד נאג'ם, Faheem Rashad Najm; נולד ב-30 בספטמבר 1985) הוא שחקן טלוויזיה, מפיק מוזיקלי, פזמונאי וזמר רית'ם אנד בלוז, ראפ והיפ הופ אמריקאי. האות "T" בתחילת שמו של טי-פיין מתייחסת לעיר הולדתו, טלהאסי (Tallhassee), פלורידה, ו-"Pain" (בעברית: כאב) מתייחס לקשיים שהתמודד איתם האמן בילדותו באזור. טי-פיין התפרסם מאוד בעיקר שימושו בפונקציית האוטו-טיון שמשנה את קולו ועושה אותו "חשמלי יותר". טי-פיין נגלה לעולם המוזיקה בשנת 2005 באלבומו הראשון Rappa Ternt Sanga, עד כה לפיין ישנם ארבעה אלבומים ושני פרסי גראמי שזכה בהם, פעם אחת עם קניה וסט בשיר "Good Life" ופעם נוספת עם ג'יימי פוקס בשיר "Blame It". טי פיין הקים לייבל בתחילת הקריירה שלו בשם "נאפי בוי אנטרטיינמנט".
ביוגרפיה

נאג'ם נולד בטאלאהאסי להורים מוסלמים. בגיל 10, הפך את חדרו לאולפן קטן עם אביזרי מוזיקה מגוונים והחל לדגום מוזיקה. בגיל 18 התחתן.
טי-פיין הגיע לתודעה והצלחה בעקבות להיטיו "Robbery" וכן "F.L.A.". ב-2002 פתח את חברת הלהיטים שלו "הארד אן-בי" ומיד משך את אורות הזרקורים כזמר סולו עם שירו "F***ed Up", גרסה מחודשת לשיר של אייקון "Locked Up", שהתפרסם בהצלחה. לאחר זמן מה, אייקון החליט להחתים את טי-פיין לחברת התקליטים שלו הנקראת "Konvict Muzik" (קונוויקט מיוזיק).
ביוגרפיה > 2005 - 2006: Rappa Ternt Sanga

טי-פיין הוציא את סינגל הבכורה שלו "I'm Sprung" באוגוסט 2005. אלבום הבכורה שלו "Rappa Ternt Sanga" יצא ב-6 בנובמבר 2005 תחת אותה חברת תקליטים של אייקון. ללהיטיו "I'm Sprung" ואף "I'm N Luv (Wit a Stripper)" יצאו גרסאות רמיקס מיוחדות ורשמיות הנקראים "I'm Sprung 2" שבו מצטרף האמן טריק דדי יחד עם יאנגבלאדז וכן "I'm N Luv (Wit a Stripper), The Remix" בו משתתפים טוויסטה, פימפ סי, פול ול, ר. קלי, MJG, וטו שורט.
ביוגרפיה > 2006 - 2008: Epiphany

בתחילת 2007 הוציא טי-פיין את הסינגל "Buy U a Drank" יחד עם יאנג ג'וק אשר הופק לאלבומו החדש של טי-פיין "Epiphany". כמו כן לשיר זה הוקלט וידאו-קליפ שיצא לערוצי המוזיקה ב-9 באפריל 2007. "Epiphany" יצא ב-12 ביוני 2007.
טי-פיין הוציא שיר לחובבי אתר MySpace, הנקרא "What's Yo Myspace" בו משתתף טאי דיזם. עוד הוציא סינגל לצידו של האמן מפלורידה J-Shin הנקרא "Send Me An E-Mail".
בשנת 2007/2008 הוציא טי-פיין את השיר המצליח ביותר "Low" עם הראפר פלו רידה. השיר היה אחד השירים המצליחים ביותר שיצאו בשנים אלה, הושמע רבות וכיכב במצעד האמריקאי במקום הראשון במשך שבועות רבים. השיר הפך לשיר הנושא של הסרט סטפ אפ 2: הרחובות.
ביוגרפיה > 2008 - 2009: Thr33 Ringz

אלבומו השלישי הנקרא "Thr33 Ringz" יצא לאור ב-11 בנובמבר 2008. הסינגל המוביל של האלבום הוא "Can't Believe It" לצידו של ליל ויין יצא לאור ביולי 2008, בהמשך יצא הסינגל השני "Chopped 'N' Skrewed" עם הופעת אורח של לודאקריס בספטמבר 2008. הסינגל השלישי והאחרון יצא לאור באוקטובר 2008 ונקרא "Freeze" בו שיתף פעולה כריס בראון עם טי-פיין. אמנים נוספים אשר משתתפים באלבום זה כוללים את קניה וסט, סיארה (זמרת), T.I. ודי ג'יי חאלד.
בחודש נובמבר 2009 הוציא לאור טי-פיין סינגל ראשון מתוך אלבומו הרביעי הבא, הסינגל נקרא "Take Your Shirt Off". לעומתו, יצא הסינגל המוביל של האלבום בפברואר 2010 "Reverse Cowgirl", אשר שופץ ושודרג מספר פעמים עד לגרסה סופית.